钦定古今图书集成/历象汇编/乾象典/第015卷 > 《黄帝素问》 > 《五常政大论》
## 钦定古今图书集成/历象汇编/乾象典/第015卷 > 《黄帝素问》 > 《五常政大论》

帝曰：“天不足西北，左寒而右凉；地不满东南，右热而
左温，其故何也？”岐伯曰：“阴阳之气，高下之理，大小之
异也。东南方，阳也，阳者其精降于下，故右热而左温。
西北方，阴也，阴者其精奉于上，故左寒而右凉。是以
地有高下，气有温凉，高者气寒，下者气热，故适寒凉
者胀之，温热者疮，下之则胀已，汗之则疮已，此凑理”
开闭之常，大小之异耳。帝曰：其于寿夭何如？岐伯曰：
阴精所奉，其人寿，阳精所降，其人夭。帝曰：“一州之气，
生化寿夭不同，其故何也？”岐伯曰：高下之理，地势使
然也。崇高则阴气治之，污下则阳气治之，阳胜者先
天，阴胜者后天，此地理之常，生化之道也。